b'\n_START_ARTICLE_\nAleksandras Livontas\n_START_PARAGRAPH_\nAleksandras Livontas (1920 m. lapkri\xc4\x8dio 20 d. Charkovas, Ukraina \xe2\x80\x93 1974 m. lapkri\xc4\x8dio 12 d. Vilnius) \xe2\x80\x93 Lietuvos smuikininkas, pedagogas, kult\xc5\xabros veik\xc4\x97jas, publicistas.\n_START_SECTION_\nBiografija\n_START_PARAGRAPH_\nGim\xc4\x97 Ukrainos mieste Charkove. 1930 m. kartu su t\xc4\x97vais persik\xc4\x97l\xc4\x97 \xc4\xaf Odes\xc4\x85. 1930\xe2\x80\x931937 m. mok\xc4\x97si Piotro Stoliarskio muzikos mokykloje. 1937 m. \xc4\xafstojo \xc4\xaf Odesos konservatorij\xc4\x85, pas t\xc4\x85 pat\xc4\xaf legendin\xc4\xaf profesori\xc5\xb3 Stoliarsk\xc4\xaf, u\xc5\xbeauginus\xc4\xaf tokias pasaulines smuiko \xc5\xbevaig\xc5\xbedes kaip David\xc4\x85 Oistrach\xc4\x85 ir Nathan\xc4\x85 Milstein\xc4\x85. 1941 m. studijas teko nutraukti d\xc4\x97l kilusio Antrojo Pasaulinio karo. 1941 m. tarnavo kariuomen\xc4\x97je, o 1942\xe2\x80\x931945 m. grojo Maskvos s\xc4\x85junginio radijo A. Aleksandrovo ansamblyje._NEWLINE_1944 m. baig\xc4\x97 Maskvos konservatorij\xc4\x85, Davido Oistracho klas\xc4\x99. 1945 m. atvyko \xc4\xaf Lietuv\xc4\x85. 1945\xe2\x80\x931948 m. buvo Lietuvos operos ir baleto teatro orkestro koncertmeisteris ir filharmonijos solistas. 1945 ir 1947 m. d\xc4\x97st\xc4\x97 Kauno konservatorijoje, o 1946 m. d\xc4\x97st\xc4\x97 tuometin\xc4\x97je Vilniaus konservatorijoje. 1948 m. galutinai \xc4\xafsik\xc5\xabr\xc4\x97 Vilniuje ir atsidav\xc4\x97 pedagoginiam darbui, bei koncertinei veiklai. 1948\xe2\x80\x931974 m. dirbo Lietuvos konservatorijoje (dab. Lietuvos muzikos ir teatro akademija) d\xc4\x97stytoju ir Vilniaus de\xc5\xa1imtmet\xc4\x97je muzikos mokykloje vyr. mokytoju (dab. Nacionalin\xc4\x97 M. K. \xc4\x8ciurlionio men\xc5\xb3 mokykla). 1954 m. Aleksandrui Livontui suteiktas docento vardas._NEWLINE_Aleksandras Livontas mir\xc4\x97 1974 m. lapkri\xc4\x8dio 12 d. Vilniuje, eidamas savo 54-sius metus. Po koncerto Filharmonijoje, pagrie\xc5\xbe\xc4\x99s E. Balsio II koncert\xc4\x85 smuikui su Ulijanovsko simfoniniu orkestru, artistas sukniubo persirengimo kambaryje sustojus \xc5\xa1ird\xc5\xbeiai. Profesorius palaidotas Vilniaus Antakalnio kapin\xc4\x97se.\n_START_SECTION_\nProfesin\xc4\x97 veikla\n_START_PARAGRAPH_\nAleksandras Livontas buvo vienas \xc4\xafstabiausi\xc5\xb3 ir garsiausi\xc5\xb3 smuikinink\xc5\xb3 gyvenusi\xc5\xb3 Lietuvoje. Auk\xc5\xa1tas meistri\xc5\xa1kumas i\xc5\xa1ugdytas P. Stoliarskio ir D. Oistracho smuiko klas\xc4\x97se ry\xc5\xa1kiai nu\xc5\xa1viet\xc4\x97 Lietuvos muzikinio pasaulio padang\xc4\x99. Jo grie\xc5\xbeimo stiliui buvo b\xc5\xabdinga virtuozi\xc5\xa1kumas, emocingumas, dramati\xc5\xa1ka \xc4\xaftampa ir maksimali artistin\xc4\x97 rai\xc5\xa1ka. Savo koncertuose meistri\xc5\xa1kai atlikdavo \xc4\xafvairi\xc5\xb3 epoch\xc5\xb3 k\xc5\xabrinius. Svarbi\xc4\x85 viet\xc4\x85 Livonto menin\xc4\x97je veikloje u\xc5\xbe\xc4\x97m\xc4\x97 Lietuvi\xc5\xa1ka muzika. Jis aktyviai prisid\xc4\x97jo prie lietuvi\xc5\xb3 muzikin\xc4\x97s kult\xc5\xabros puosel\xc4\x97jimo. Atlikdavo lietuvi\xc5\xb3 kompozitori\xc5\xb3 k\xc5\xabrinius, konsultuodavo, bendradarbiavo su ra\xc5\xa1an\xc4\x8diais muzik\xc4\x85 smuikui Baliu Dvarionu, Stasiu Vaini\xc5\xabnu, Eduardu Balsiu ir kitais. I\xc5\xa1 viso A. Livonto repertuare buv\xc4\x99 daugiau nei 80 lietuvi\xc5\xb3 kompozitori\xc5\xb3 k\xc5\xabrini\xc5\xb3._NEWLINE_Kartu su savo \xc5\xbemona Olga \xc5\xa0teinbergaite sureng\xc4\x97 daug solini\xc5\xb3 re\xc4\x8ditali\xc5\xb3 Lietuvoje ir kitose buvusios Soviet\xc5\xb3 S\xc4\x85jungos \xc5\xa1alyse. Grojo solo su \xc4\xafvairi\xc5\xb3 \xc5\xa1ali\xc5\xb3 orkestrais Lietuvoje, Latvijoje, Ukrainoje, Baltarusijoje, Rusijoje. A. Livontas grie\xc5\xbe\xc4\x97 \xc5\xbeymaus XVIII a. smuik\xc5\xb3 meistro Guadagnini pagamintu instrumentu. Po jo mirties \xc5\xa1iuo smuiku grie\xc5\xbe\xc4\x97 R. Katilius._NEWLINE_A. Livonto klas\xc4\x97je mok\xc4\x97si visas b\xc5\xabrys garsi\xc5\xb3 smuikinink\xc5\xb3: Jonas Urba, K\xc4\x99stutis Alfonsas Iva\xc5\xa1kevi\xc4\x8dius, Saulius Sondeckis, Feliksas Bajoras, Algis Gricius, Dalia Pomerancait\xc4\x97, Raimundas Katilius, Beata Vasiliauskait\xc4\x97, Edita Vasiliauskait\xc4\x97. Daugelis i\xc5\xa1 j\xc5\xb3 tapo pedagogais i\xc5\xa1augin\xc4\x99 vis\xc4\x85 kart\xc4\x85 jaun\xc5\xb3j\xc5\xb3 smuikinink\xc5\xb3.'